Diari Oficial de la Generalitat Valenciana


Sumari del DOGV 3011, del 11-06-1997 (1997/8095)

ORDRE de 23 de maig de 1997, del conseller de Presidència, per la qual es regulen i convoquen ajudes per a les associacions valencianes radicades fora de la Comunitat Valenciana.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   3011

Data del DOGV
:   11-06-1997

Secció del DOGV
:   CONVENIS I ACTES - AUTORITZACIONS ADMINISTRATIVES

Número del document
:   1997/8095


Data del document
:   23-05-1997

Organisme emissor
:   Conselleria de Presidència

Tipus de document
:   Ordre

ORDRE de 23 de maig de 1997, del conseller de Presidència, per la qual es regulen i convoquen ajudes per a les associacions valencianes radicades fora de la Comunitat Valenciana
  
L'Estatut d'Autonomia en l'article 2 estableix que correspon a la Generalitat Valenciana, en l'àmbit de les seues competències, "fomentar el desenvolupament de les peculiaritats del poble valencià i facilitar la participació dels valencians en la vida política, econòmica, cultural i social". En aquest sentit, l'article 14.G. de la Llei de la Generalitat Valenciana 5/1983, de 30 de desembre, de Govern Valencià, atribueix al president de la Generalitat l'exercici d'aquesta funció.
  
D'altra banda, l'article 4 de l'Estatut d'Autonomia indica qui gaudeix de la condició de valencià, fent expressa menció en el seu apartat 2a "els ciutadans espanyols residents a l'estranger que hagen tingut l'últim veïnatge administratiu a la Comunitat Autònoma Valenciana, i acrediten aquesta condició en el corresponent Consolat d'Espanya. El mateix règim s'aplicarà als seus descendents inscrits com a espanyols, si així ho sol·liciten en la forma que ho determine la Llei de l'Estat".
  
En conseqüència, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
  
ORDENE
  
  
Article 1
  
Es convoca concurs públic per a la concessió d'ajudes a les associacions valencianes radicades fora de la Comunitat Valenciana i s'aproven les bases que han de regir aquesta convocatòria per a l'exercici de 1997, les quals s'inclouen com a annex a aquesta ordre.
  
  
Article 2
  
L'import d'aquestes subvencions serà finançat a càrrec de la línia 403/000/97 del Programa 112.40, del pressupost de la Generalitat Valenciana per a 1997, per una quantia màxima de vint milions de pessetes (95.655.409 PTA).
  
  
DISPOSICIONS FINALS
  
  
Primera
  
S'autoritza la directora general de Relacions Externes per a dictar les resolucions que requerisca l'aplicació i desenvolupament de aquesta Ordre.
  
  
Segona
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
  
Tercera
  
Contra aquesta ordre, que posa fi a la via administrativa, podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de l'endemà a la seua publicació en el Diari Oficial de la Generalitat Valenciana, d'acord amb allò disposat en l'article 58.3 de la Llei de la Jurisdicció Contenciosa Administrativa i que requerirà comunicació prèvia a l'òrgan que va dictar l'acte impugnat, segons allò que s'ha establert en l'article 110.3 de la Llei 30/1992.
  
  
València, 23 de maig de 1997
  
El conseller de Presidència,
  
JOSÉ JOAQUÍN RIPOLL SERRANO
  
  
Bases per a la concessió d'ajudes a les associacions valencianes radicades fora de la Comunitat Valenciana
  
  
1. Objecte de les ajudes
  
L'objecte d'aquestes ajudes és l'organització d'activitats culturals, d'orientació i informació, així com programes formatius i de difusió del valencià entre col·lectius d'emigrants valencians, a més de les despeses de funcionament de les associacions que desenvolupen aquestes activitats.
  
  
2. Beneficiaris
  
Els sol·licitants han de ser associacions valencianes radicades fora de la Comunitat Valenciana i que estiguen legalment constituïdes i inscrites en el registre del seu país de residència o comunitat autònoma en la data de publicació d'aquesta ordre, la qual cosa hauran d'acreditar aportant certificat original expedit per l'esmentat registre o còpia degudament compulsada de l'esmentat document.
  
  
3. Sol·licituds
  
Les sol·licituds es presentaran en el termini de 40 dies naturals, comptadors a partir de l'endemà de la publicació d'aquestes bases i es formalitzarà mitjançant instància dirigida a la Direcció General de Relacions Externes (annex I) i que hauran de presentar per correu certificat al Registre General de la Conselleria de Presidència, ubicat al carrer Historiador Chabas, 2 (CP 46500) de València, o tramitar-les per qualsevol de les formes que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, acompanyada dels següents documents:
  
- Document que acredite el reconeixement legal de l'entitat.
  
  
- Memòria descriptiva de les activitats culturals per a les quals se sol·licita la subvenció, amb les dades següents:
  
A. Títol de les activitats.
  
B. Actes a desenvolupar.
  
C. Dates i lloc de celebració.
  
D. D'altres consideracions d'interés.
  
- Si se sol·licita subvenció per a la contractació de professors, es farà constar en la memòria descriptiva les següents dades:
  
A. Professor contractat, especificant:
  
- Cognoms i nom
  
- DNI i número de passaport.
  
- Adreça, municipi, telèfon i província.
  
- País o comunitat autònoma.
  
B. Data i lloc de realització del curs.
  
C. Nombre d'hores lectives (total i setmanal).
  
D. Nombre d'alumnes que segueixen les classes impartides.
  
- Pressupost detallat per cada activitat a desenvolupar per l'associació en 1997.
  
- Fitxa de manteniment de tercers (model oficial on consten les dades del sol·licitant, les dades bancàries, la seua firma i el certificat de conformitat de l'entitat financera.
  
  
4. Tipus d'ajudes
  
Les ajudes seran de tipus econòmic, de quantia variable segons el cost de l'acció que es projecte.
  
  
5. Concessió de les ajudes
  
Les ajudes es concediran per resolució del conseller de Presidència, a proposta de la comissió avaluadora formada per les següents persones:
  
- La directora general de Relacions Externes, que actuarà com a presidenta.
  
- El cap del Servei d'Accions Institucionals.
  
- La Secretaria General Administrativa de la Conselleria de Presidència o persona en qui delegue, que actuarà com a secretària.
  
  
- Un representant de la Intervenció Delegada a la Conselleria de Presidència.
  
La comissió avaluadora podrà declarar deserta, totalment o parcialment, l'adjudicació de les ajudes convocades, i es reserva la facultat d'interpretar el contingut de les presents bases als efectes d'adjudicació d'ajudes.
  
L'acord d'adjudicació serà notificat a les associacions seleccionades, sense perjudici de la seua publicació en el Diari Oficial de la Generalitat Valenciana.
  
Els criteris d'adjudicació seran els següents:
  
- Interés cultural i social de les activitats anuals de les associacions, valorat en funció de la seua màxima adequació als objectius indicats en el punt u d'aquestes bases.
  
- Despeses generades per les associacions.
  
- Contravalor de la moneda del país d'origen.
  
- Nombre de socis o afiliats a l'associació.
  
  
6. Inspecció
  
La Direcció General de Relacions Externes podrà comprovar en qualsevol moment les dades declarades pels sol·licitants. En el cas que es comprove la falsedat d'aquestes dades, el sol·licitant perdrà el dret a la subvenció, sense perjudici d'unes altres responsabilitats que procedisquen.
  
  
7. Compliment i justificació de les ajudes concedides
  
Els beneficiaris hauran de justificar abans del dia 15 de novembre de 1997 els oportuns documents i factures, i hauran d'expedir el certificat del secretari o president de l'associació, sobre justificació del compliment de la finalitat per a la qual es va concedir la subvenció i de l'aplicació dels fons percebuts.
  
Les associacions que presenten justificants en moneda estrangera hauran d'acompanyar igualment un document expedit per una entitat bancària del país d'origen en què se certifique l'equivalència d'aquesta moneda amb l'espanyola en la data del termini de justificació.
  
Tanmateix, els beneficiaris, prèviament al cobrament de la subvenció, acreditaran estar al corrent de les obligacions tributàries i de Seguretat Social, d'acord amb allò que s'ha establert en a l'article 47.7 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
  
S'autoritza el lliurament d'un percentatge de cada subvenció concedida, en funció de les successives justificacions que presenten les associacions beneficiàries al llarg de l'exercici pressupostari, sense possibilitat d'efectuar cap avançament, segons els següents percentatges:
  
- Per a efectuar el primer lliurament haurà de justificar-se com a mínim el 40% de la subvenció concedida.
  
- En les successives justificacions hauran d'aportar-se justificants per al 30% almenys de la subvenció concedida.
  
D'aquesta manera, es presentaran com a màxim tres justificacions al llarg de l'exercici, sense perjudici de poder efectuar el lliurament d'una sola vegada quan s'aporten justificants pel total de la subvenció concedida.